Document ID: 32011D0679

РЕШЕНИЕ НА СЪВЕТА
от 10 октомври 2011 година
относно сключването на Протокола, договорен между Европейския съюз и Република Кабо Верде за определяне на възможностите за риболов и на финансовото участие, предвидени в Споразумението за партньорство в областта на рибарството, което е в сила между двете страни
(2011/679/ЕС)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз, и по-специално член 43, параграф 2 във връзка с член 218, параграф 6, буква а) от него,
като взе предвид предложението на Европейската комисия,
като взе предвид съгласието на Европейския парламент,
като има предвид, че:
(1)
На 19 декември 2006 г. Съветът прие Регламент (ЕО) № 2027/2006 за сключване на Споразумение за партньорство в областта на рибарството между Европейската общност и Република Кабо Верде (1).
(2)
Съюзът договори с Република Кабо Верде нов протокол, с който на корабите на ЕС се предоставят възможности за риболов във водите, над които Кабо Верде упражнява суверенитет или юрисдикция в областта на рибарството.
(3)
След приключване на преговорите новия протокол бе парафиран на 22 декември 2010 г.
(4)
Този нов протокол бе подписан въз основа на Решение 2011/405/ЕС на Съвета (2) и ще се прилага временно от 1 септември 2011 г.
(5)
Посоченият протокол следва да бъде сключен,
ПРИЕ НАСТОЯЩОТО РЕШЕНИЕ:
Член 1
Протоколът, договорен между Европейския съюз и Република Кабо Верде за определяне на възможностите за риболов и на финансовото участие, предвидени в Споразумението за партньорство в областта на рибарството, което е в сила между двете страни, се одобрява от името на Съюза.
Член 2
Председателят на Съвета извършва нотификацията, предвидена в член 16 от протокола, от името на Съюза, за да се изрази съгласието на Съюза да бъде обвързан с протокола (3).
Член 3
Настоящото решение влиза в сила в деня на публикуването му в Официален вестник на Европейския съюз.
Съставено в Люксембург на 10 октомври 2011 година.

Labels: 18
15
5
6